Document ID: 32010R0215

KOMISSION ASETUS (EU) N:o 215/2010,
annettu 5 päivänä maaliskuuta 2010
sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista annetun asetuksen (EY) N:o 798/2008 liitteen I muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 30 päivänä marraskuuta 2009 annetun neuvoston direktiivin 2009/158/EY (1) ja erityisesti sen 23 artiklan 1 kohdan, 24 artiklan 2 kohdan ja 26 artiklan 2 kohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (2) ja erityisesti sen 8 artiklan 1 kohdan ensimmäisen alakohdan, 9 artiklan 2 kohdan b alakohdan sekä 9 artiklan 4 kohdan
sekä katsoo seuraavaa:
(1)
Sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista 8 päivänä elokuuta 2008 annetussa komission asetuksessa (EY) N:o 798/2008 (3) säädetään, että kyseisen asetuksen soveltamisalaan kuuluvia hyödykkeitä saa tuoda unioniin ja kuljettaa unionin kautta ainoastaan niistä kolmansista maista ja niiden sellaisilta alueilta, vyöhykkeiltä tai erillisalueilta, jotka luetellaan asetuksen liitteessä I olevan 1 osan taulukossa. Lisäksi asetuksessa vahvistetaan tällaisten hyödykkeiden osalta eläinlääkärintodistuksia koskevat vaatimukset, ja kyseisen liitteen 2 osassa esitetään hyödykkeiden mukana seuraavien eläinlääkärintodistusten mallit.
(2)
Direktiivin 2009/158/EY 24 artiklan 1 kohdan b alakohdan mukaisesti unioniin ei saa tuoda hyödykkeitä sellaisesta kolmannesta maasta tai sen alueelta, vyöhykkeeltä tai erillisalueelta, jossa tai jolla on havaittu lintuinfluenssan (avian influenza) tai Newcastlen taudin taudinpurkaus ja jota sen vuoksi ei enää voida vahvistaa vapaaksi kyseisestä taudista, ellei kyseisen kolmannen maan tai alueen toimivaltainen viranomainen toteuta taudin torjumiseksi toimenpiteitä, jotka ovat vähintään saman tasoisia kuin toimenpiteet, joista on säädetty yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetussa neuvoston direktiivissä 2005/94/EY (4) ja yhteisön toimenpiteistä Newcastlen taudin torjumiseksi 14 päivänä heinäkuuta 1992 annetussa neuvoston direktiivissä 92/66/ETY (5).
(3)
Asetuksen (EY) N:o 798/2008 liitteessä I olevassa 1 osassa olevan luettelon mukaisesti osasta Brasiliaa sekä Kanadan, Chilen, Kroatian, Israelin ja Amerikan yhdysvaltojen koko alueelta saa nykyisin tuoda unioniin elävää siipikarjaa ja eläviä sileälastaisia lintuja, siipikarjan ja sileälastaisten lintujen siitosmunia sekä siipikarjan ja sileälastaisten lintujen lihaa.
(4)
Kyseiset kuusi kolmatta maata toteuttavat Newcastlen taudin osalta torjuntatoimenpiteitä, jotka vastaavat jäsenvaltioiden direktiivin 92/66/ETY mukaisesti toteuttamia toimia, muun muassa määräämällä tiettyjä osia alueestaan virallisten rajoitusten alaiseksi taudinpurkauksen ilmetessä.
(5)
Unioniin suuntautuvan siipikarjan ja sileälastaisten lintujen lihan tuonnissa Newcastlen taudin torjuntatoimenpiteiden vastaavuus on jo tunnustettu osissa Brasiliaa sovellettujen toimenpiteiden osalta 6 päivänä elokuuta 2006 tehdyllä komission päätöksellä 2001/659/EY (6) päätöksen 94/984/EY muuttamisesta Brasiliasta tapahtuvan tuoreen siipikarjanlihan tuonnin osalta ja Israelissa sovellettujen toimenpiteiden osalta 29 päivänä heinäkuuta 1997 tehdyllä komission päätöksellä 97/593/EY (7) eläinten terveyttä koskevista edellytyksistä ja eläinlääkärintodistuksista tuoreen siipikarjanlihan tuonnissa Israelista.
(6)
Kun otetaan huomioon Newcastlen taudin torjuntatoimenpiteiden vastaavuus ja kyseisten kolmansien maiden kyky toimia tehokkaasti taudinpurkauksen ilmetessä sekä maihin tehtyjen tarkastuskäyntien päätelmät ja käyntien perusteella toteutetut jatkotoimet, on aiheellista antaa säännökset todistuksiin liittyvistä erityisvaatimuksista, jotka koskevat vapautta kyseisestä taudista.
(7)
Unioniin suuntautuvan elävän siipikarjan sekä siipikarjan ja sileälastaisten lintujen siitosmunien tuonnin osalta olisi asetuksen (EY) N:o 798/2008 liitteessä I olevan 1 osan sarakkeen 6 (erityisedellytykset) merkintöjä sekä liitteessä I olevassa 2 osassa esitettyjä eläinlääkärintodistuksia muutettava siten, että kun Brasiliassa, Kanadassa, Chilessä, Kroatiassa, Israelissa ja Amerikan yhdysvalloissa, sellaisina kuin ne luetellaan kyseisen asetuksen liitteessä I olevassa 1 osassa, ilmenee uusia Newcastlen taudin taudinpurkauksia, mainittuja hyödykkeitä saa edelleen tuoda kyseisten kolmansien maiden niistä osista, joita ei ole määrätty virallisten rajoitusten alaiseksi Newcastlen taudin vuoksi.
(8)
Unioniin suuntautuvan siipikarjan ja sileälastaisten lintujen lihan tuonnin osalta olisi asetuksen (EY) N:o 798/2008 liitteessä I olevan 1 osan sarakkeen 6 (erityisedellytykset) merkintöjä sekä liitteessä I olevassa 2 osassa esitettyjä eläinlääkärintodistuksia muutettava siten, että uusien Newcastlen taudin taudinpurkausten ilmetessä Kanadassa, Chilessä, Kroatiassa, Israelissa ja Amerikan yhdysvalloissa, sellaisina kuin ne luetellaan kyseisen asetuksen liitteessä I olevassa 1 osassa, mainittuja hyödykkeitä saa edelleen tuoda niistä kyseisten kolmansien maiden osista, joita ei ole määrätty virallisten rajoitusten alaiseksi Newcastlen taudin vuoksi.
(9)
Lisäksi olisi muutettava asetuksen (EY) N:o 798/2008 liitteessä I olevassa 2 osassa esitettyä siipikarjan lihan tuonnissa käytettävää eläinlääkärintodistusta, jotta kyseisen hyödykkeen tuonti voitaisiin sallia silloin, kun se on saatu teurassiipikarjasta, joka on peräisin jostakin muusta kyseisen asetuksen liitteessä I olevassa 1 osassa luetellusta kolmannesta maasta.
(10)
Sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista annetun asetuksen (EY) N:o 798/2008 muuttamisesta 18 päivänä toukokuuta 2009 annetulla komission asetuksella (EY) N:o 411/2009 (8) on jo tunnustettu Kanadassa matalapatogeenisen lintuinfluenssan torjumiseksi sovellettujen toimenpiteiden vastaavuus, ja todistuksia koskevia vaatimuksia on muutettu tämän mukaisesti; sen vuoksi on yhdenmukaisuuden varmistamiseksi aiheellista yhtenäistää kyseiset todistuksia koskevat vaatimukset tällä asetuksella käyttöön otettavien vaatimusten kanssa.
(11)
Asetuksen (EY) N:o 798/2008 liite I olisi sen vuoksi muutettava.
(12)
On aiheellista säätää siirtymäkaudesta, jotta jäsenvaltiot ja toimiala voisivat toteuttaa tarvittavat toimenpiteet sovellettavien, tässä asetuksessa vahvistettujen eläinlääkärintodistuksia koskevien vaatimusten täyttämiseksi.
(13)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 798/2008 liite I tämän asetuksen liitteen mukaisesti.
2 artikla
Hyödykkeitä, joiden osalta on annettu asiaankuuluvat eläinlääkärintodistukset asetuksen (EY) N:o 798/2008 mukaisesti, saa edelleen tuoda unioniin tai kuljettaa unionin kautta 1 päivään kesäkuuta 2010 asti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä maaliskuuta 2010.

Labels: 17
5
8
3
6